b"\n_START_ARTICLE_\nHabitatge al carrer Gurb, 43-45\n_START_SECTION_\nDescripci\xc3\xb3\n_START_PARAGRAPH_\nEdificis civils._NEWLINE_Conjunt d'habitatges entre mitgeres. Consten de planta baixa i dos pisos. Els edificis segueixen la curvatura original del carrer. S\xc3\xb3n de planta rectangular i coberts a diverses vessants i amb els r\xc3\xa0fecs amb colls de biga de fusta._NEWLINE_No es pot parlar d'eixos de composici\xc3\xb3, ja que presenten diverses etapes constructives. A la planta baixa s'hi obren portals rectangulars amb brancals i llindes de pedra. Als pisos s'obren diverses finestres sense cap mena de decoraci\xc3\xb3 llevat d'alguns ampits motllurats._NEWLINE_Cal remarcar una font inscrita dins un arc escarser i dovellat. Al damunt hi ha una forn\xc3\xadcula d'arc de mig punt que cont\xc3\xa9 la Mare de D\xc3\xa9u._NEWLINE_L'estat de conservaci\xc3\xb3 \xc3\xa9s for\xc3\xa7a dolent.\n_START_SECTION_\nHist\xc3\xb2ria\n_START_PARAGRAPH_\nL'antic cam\xc3\xad de Gurb sorg\xc3\xad com la prolongaci\xc3\xb3 del carrer de les Neus vers el segle XII i on s'anaren transformant les masies i edificacions en cases entre mitgeres que seguien el tra\xc3\xa7at natural del cam\xc3\xad. Al segle XV es constru\xc3\xad l'esgl\xc3\xa9sia g\xc3\xb2tica dels Carmelitans prop de l'actual carrer Arquebisbe Alemany, enderrocada el 1655 en convertir-se la ciutat en pla\xc3\xa7a fortificada contra els francesos durant la guerra dels Segadors. Als segles XVII-XVIII es constru\xc3\xad l'actual convent i l'esgl\xc3\xa9sia dels Carmelitans cal\xc3\xa7ats. Al segle XVIII la ciutat experimenta un fort creixement i aquests carrers itinerants es renoven formant part de l'Eixample Morat\xc3\xb3. Al segle XIX, amb la urbanitzaci\xc3\xb3 de l'Horta d'en Xandri entre el carrer Gurb i de Manlleu tamb\xc3\xa9 es renova. Actualment el carrer viu una etapa d'estancament i convindria revitalitzar-lo_NEWLINE_L'edifici representa un element emblem\xc3\xa0tic pel carrer de Gurb, ja que era un llos d'aprovisionament d'aigua i la capella un lloc de culte dedicat a la Mare de D\xc3\xa9u. Per b\xc3\xa9 que l'edificaci\xc3\xb3 primitiva es degu\xc3\xa9 construir al segle XVIII, l'edifici ha sofert diverses remodelacions._NEWLINE_L'edifici ha estat enderrocat, encara que s'ha reconstru\xc3\xaft la font i la forn\xc3\xadcula en la construcci\xc3\xb3 nova."